เงินบาทเปิดตลาดทำนิวโลว์ที่ 29.75/77
&nbsp;ธนาคารซีไอเอ็มบีไทย รายงาน เงินบาทเปิดตลาดเช้านี้ทำนิวโลว์ที่ระดับ 29.75/77 แนวโน้มแข็งค่าได้อีก
3 พ.ย. 2553

ธนาคารซีไอเอ็มบีไทย รายงาน เงินบาทเปิดตลาดเช้านี้ทำนิวโลว์ที่ระดับ 29.75/77 แนวโน้มแข็งค่าได้อีก
นักบริหารเงินธนาคารซีไอเอ็มบีไทย กล่าวว่า เงินบาทเปิดตลาดเช้านี้ทำนิวโลว์ที่ระดับ 29.75/77 บาท/ดอลลาร์ โดยปรับตัวแข็งค่าจากช่วงปิดตลาดเย็นวานนี้ที่ระดับ 29.82/84 บาท/ดอลลาร์ โดยเคลื่อนไหวในทิศทางเดียวกันกับค่าเงินภูมิภาค เนื่องจากเงินดอลลาร์ปรับตัวอ่อนค่าเมื่อเทียบกับเงินสกุลอื่น
"เปิดตลาดเช้านี้บาทแข็งค่าขึ้นอยู่ที่ 29.75/77(บาท/ดอลลาร์) เป็นไปตามคาดว่าจะหลุดแนวรับที่ 29.80(บาท/ดอลลาร์)" นักบริหารเงิน กล่าว
โดยตลาดคงรอดูปัจจัยจากผลประชุมของธนาคารกลางสหรัฐ(เฟด) ซึ่งน่าจะรู้ผลคืนนี้ว่า มาตรการ QE ที่ออกมาจะทุ่มเม็ดเงินเข้าระบบมากน้อยเพียงใด แต่ยังเชื่อว่าเงินดอลลาร์ยังมีทิศทางปรับตัวอ่อนค่าต่อเนื่อง
สำหรับความเคลื่อนไหวของค่าเงินสกุลหลักต่างประเทศ เงินเยนอยู่ที่ระดับ 80.63/67 เยน/ดอลลาร์ ทรงตัวใกล้เคียงกับวานนี้ที่ระดับ 80.66/71 เยน/ดอลลาร์ ส่วนเงินยูโรอยู่ที่ระดับ 1.4012/4015 ดอลลาร์/ยูโร ปรับตัวแข็งค่าจากระดับ 1.3960/3962 ดอลลาร์/ยูโร
นักบริหารเงิน คาดว่า วันนี้เงินบาทยังมีโอกาสแข็งค่าได้อีก โดยมองกรอบการเคลื่อนไหวไว้ระหว่าง 29.70-29.80 บาท/ดอลลาร์